Colombias flagg og våpen
Store norske leksikon,Geografi,Flagg og nasjonalsymboler,Flagg og våpen
Colombias flagg har tre horisontale felt i gult, blått og rødt (regnet ovenfra) i forholdet 2:1:1. Flaggets farger skal ifølge en gammel tolkning symbolisere den «nye verden» (gult) som er skilt fra blodige Spania (rødt) av Atlanterhavet (blått). Nå tolkes fargene slik: Gult står for den rike jorden og for solen, og for suverenitet, harmoni og rettferdighet. Blått står for himmelen, elvene og de to hav som landet møter. Rødt står for blodet som ofres for friheten, som betyr kjærlighet, styrke og fremgang.
Våpenet, som ble antatt i 1924, er med små forandringer det samme som republikken Ny-Granada vedtok i 1834. Flagget Columbia var til 1819 en spansk koloni. Spanias kolonier lengst nord i Sør-Amerika var fra 1717 til 1819 visekongedømmet Ny-Granada (Nueava Granada), oppkalt etter provinsen Granada, erobret av Spania i 1492. Denne kolonien brukte Spanias flagg. Da det spanske koloniveldet i Amerika ble avviklet fra 1808 til 1824, oppsto statene Ecuador, Colombia og Venezuela på territoriet etter Ny-Granada. Det colombianske flaggets forløper, en trikolor i rødt, gult og blått, ble tegnet i 1801 av general Francisco Miranda (1750–1816). Han bidro til å erklære Venezuela selvstendig 5. juli 1811, og landet antok da et flagg med de samme fargene i den rekkefølge som nå finnes også i flaggene til Colombia og Ecuador. Disse tre landene i det nordlige Sør-Amerika dannet 17. desember 1819 unionen Stor-Colombia (Gran Colombia). Forbundsstaten antok Venezuelas flagg med unionsvåpenet i det gule feltet nærmest stangen. Fra 6. oktober 1821 fikk fargefeltene samme høyde, og et nytt unionsvåpen ble satt inn midt i det blå feltet, med teksten Republica de Colombia. Unionen ble formelt oppløst i 17. desember 1831. Venezuela og Ecuador antok ved uavhengigheten fra Stor-Colombia i 1830 varianter av Mirandas flagg fra 1801. Det resterende omfattet det som nå er Colombia og Panama med deler av andre naboland. Dette ble republikken Ny-Granada (Nueva Granada), grunnlagt 20. oktober 1831. Landet antok 9. mai 1834 et flagg med Stor-Colombias farger, men i en trikolor med vertikale felter i rødt, blått og gult. Ny-Granada ble i 1858 omdannet til et forbund av autonome stater, Den granadiske konføderasjon (La Confederación Granadina), som beholdt Ny-Granadas trikolor. Det var urolige tider med politiske konflikter, og staten skiftet 26. juli 1861 navn til Ny-Granadas forente stater (Estados Unidos de la Nueva Granada), som satte 9 hvite stjerner inn i flaggets blå midtfelt. Få måneder senere, 20. september 1861, ble landet kalt Colombias forente stater, (Estados Unidos de Colombia), og det antok 26. november 1861 nasjonalflagget som har bestått uforandret siden – horisontalt delt i tre felter, gult i øvre halvpart, blått og rødt i to smalere felter nederst. Handelsflagget har i tillegg en oval i blått med rød bord rundt og en hvit stjerne i midten. Orlogsflagget har i midten landets riksvåpen i en hvit sirkel med rød kant. Statsvåpenet Statsvåpenet er et skjold delt på midten av en bred sølvbjelke belagt med en rød frygisk lue på et gullspyd. Skjoldhodet er blått og viser et granateple (symbol for Ny–Granada) flankert av to overflødighetshorn i gull fylt med henholdsvis mynter og tropisk frukt. Skjoldfoten viser et smalt grønt eid i blått hav (Atlanterhavet og Stillehavet med Panama-eidet, som til 1903 tilhørte Colombia) flankert av to tremastede seilskip. Skjoldet hviler på to par korslagte nasjonalflagg og krones av en kondor med utspilte vinger, som i nebbet holder en laurbærkrans. Ved dens føtter et bånd av gull med devisen Libertad y Orden ('Frihet og orden'). Våpenet med dette innholdet ble tegnet av Francisco de Paula Santander og ble antatt av republikken Ny-Granada 9. mai 1834. Detaljer er senere blitt endret seks ganger, siste gang ved dekret av 17. mai 1924, men er i hovedsak identisk med det opprinnelige. Forløperen Stor-Colombias første våpen fra 1819 var et skjold med samme innhold som i Venezuelas flagg fra 1811. Det tredje våpenet viste fasces og piler og bue mellom to overflødighetshorn. Staten kalte seg bare Republica de Colombia. Les mer i Store norske leksikon Colombia Colombias historie flagg heraldikk